Jann Sjursen (KD), 2004-11-25:
Kristendemokraterne stemmer for forlængelse af det danske militære bidrag til den multinationale sikringsstyrke i Irak.
Vi gør det, fordi vi gerne vil se fremad, vi gør det, fordi vi gerne vil påtage os et ansvar for genopbygningen og en forhåbentlig demokratisering af Irak ikke mindst set i lyset af det forstående valg til næste år.
Vi gør det også, selv om vi var imod krigen fra begyndelsen, den amerikansk ledede krig, som den danske regering og Dansk Folkeparti valgte at gå ind i, på trods af at den efter vores mening, efter FN's generalsekretær, Kofi Annans, mening var og er en ulovlig krig og et brud på folkeretten.
Hvis man skal vurdere situationen i Irak i dag, og det er desværre ikke opmuntrende kendsgerninger, der kan berettes om fra Irak, sådan som situationen ser ud, må man også tage bestik af netop baggrunden for situationen, som den er i dag.
Efter vores opfattelse kan koalitionsstyrkerne desværre takke sig selv for, at det er så svært at få den almindelige irakiske befolkning overbevist om, at amerikanerne, at koalitionsstyrkerne, at den multinationale sikringsstyrke i virkeligheden vil irakerne det godt.
Men vi har ikke noget valg, vejen er betrådt, og vi må nu søge, så godt som vi nu kan, med det danske bidrag også til den multinationale sikringsstyrke at bane vejen for ikke bare en genopbygning, men også for en demokratisering af Irak.
For os er det også vigtigt, når soldaterne nu er udsendt, at sikre dem en bred politisk opbakning.
Jeg vil godt understrege, at vores ændringsforslag altså ikke er afstedkommet af, at vi er imod NATO's træningsindsats, men at vi er imod at udvide det danske engagement i Irak i form af udsendte soldater.
Vi synes, at vi yder et forholdsvis stort og flot bidrag allerede i dag med de soldater, som bidrager til den multinationale sikringsstyrke.
Vi synes, at vi skal lade det blive ved det.
Så vil vi i øvrigt også med vores ændringsforslag signalere, at vi synes, at Danmark også skal se til andre sider end Irak og Afghanistan og Balkan for den sags skyld, hvor vi har bundet mange ressourcer i de seneste år, med vores støtte vil jeg også godt igen understrege, for at give plads til mere genuine FN-operationer, som må kunne forudses i de kommende år.
Med disse ord kan jeg sige, at vi tilslutter os den første del af beslutningsforslaget, altså om, at vi forlænger det danske bidrag til den multinationale sikringsstyrke, at vi med vores ændringsforslag ønsker at få den del ud, der vedrører NATO's træningsindsats, men når, hvis skal jeg måske sige med de forhåbninger, man fortsat kan have til det på nuværende tidspunkt, ændringsforslaget falder, for det gør det jo, for det har, som jeg har hørt det her i debatten i dag, kun fundet opbakning fra SF – måske også fra Enhedslisten, jeg har ikke hørt hr. Søren Søndergaard sige det fra talerstolen, men jeg går ud fra, at Enhedslisten også støtter det – så vil vi jo alligevel ved den efterfølgende afstemning om det samlede beslutningsforslag give vores støtte ved at stemme ja til forslaget, og dermed kommer vi i virkeligheden også til at stemme for NATO's træningsindsats.
Det gør vi, fordi soldaterne jo så under alle omstændigheder kommer af sted, når vores ændringsforslag ikke bliver vedtaget, og vi vil ikke i den situation undlade at give vores støtte til beslutningsforslaget, for vi mener altså, at ikke mindst det fortsatte danske bidrag til den multinationale sikringsstyrke er helt nødvendigt, situationen taget i betragtning.
Det er jo heller ikke, fordi vi mener, at de, der bliver udsendt for at bidrage til NATO's træningsindsats, ikke gør noget fornuftigt, for det gør de rent faktisk, det er en vigtig indsats i forhold til ratificeringen, men vi håber, at andre partier, også med det ændringsforslag, vi har stillet her i dag, vil overveje, hvorvidt man fremover blot skal sige ja, når regeringen anmoder om Folketingets opbakning til at udvide det danske engagement i Irak, både hvad angår opgaver og antallet af udsendte soldater.
Vi synes, at det må blive ved det, der er nu, hverken mere eller mindre.
Det er en indsats, vi sagtens kan være bekendt, og det er en indsats, som vi giver vores fulde tilslutning også ved afstemningen her i dag, fordi vi ønsker at give vores udsendte soldater så robust en opbakning som overhovedet muligt.